Na temelju članka 57. stavka 3. Zakona o znanstvenoj djelatnosti i visokom obrazovanju („Narodne novine“, br.: 123/03., 198/03., 105/04., 174/04., 2/07. - Odluka UsRH, 46/07., 45/09., 63/11., 94/13., 139/13., 101/14. - Odluka UsRH, 60/15. - Odluka UsRH i 131/17.), članka 39. Statuta Sveučilišta u Zadru (pročišćeni tekst lipanj 2019.) i članka 18. stavka 1. Zakona o zaštiti prijavitelja nepravilnosti („Narodne novine“ br. 17/19.), Rektorica Sveučilišta u Zadru donosi

**PRAVILNIK**

**O POSTUPKU UNUTARNJEG PRIJAVLJIVANJA NEPRAVILNOSTI I IMENOVANJU POVJERLJIVE OSOBE**

I. OPĆE ODREDBE

Članak 1.

(1) Ovim Pravilnikom o postupku unutarnjeg prijavljivanja nepravilnosti i imenovanju povjerljive osobe (u daljnjem tekstu: Pravilnik) uređuje se postupak unutarnjeg prijavljivanja nepravilnosti na Sveučilištu u Zadru (u daljnjem tekstu: Sveučilište), postupak i način imenovanja povjerljive osobe i zamjenika povjerljive osobe, zaštita prijavitelja nepravilnosti i čuvanje podataka zaprimljenih u prijavi nepravilnosti od neovlaštenog otkrivanja i druga pitanja važna za prijavu nepravilnosti i zaštitu prijavitelja nepravilnosti.

(2) Izrazi u ovom Pravilniku koji imaju rodno značenje, bez obzira na to koriste li se u muškom ili ženskom rodu, odnose se jednako na muški i ženski rod.

Članak 2.

U smislu Zakona o zaštiti prijavitelja nepravilnosti i ovog Pravilnika pojedini pojmovi imaju sljedeća značenja:

1. *nepravilnosti* su kršenja zakona i drugih propisa, te nesavjesno upravljanje javnim dobrima, javnim sredstvima i sredstvima Europske unije koje predstavlja ugrožavanje javnog interesa, a koja su povezana s obavljanjem poslova na Sveučilištu

2. *prijavitelj* nepravilnosti je fizička osoba koja prijavljuje nepravilnosti koje su povezane s obavljanjem poslova na Sveučilištu

3. *obavljanje poslova* uključuje radni odnos, rad izvan radnog odnosa, volontiranje, vršenje dužnosti, ugovore o djelu, studentske poslove, sudjelovanje u postupcima zapošljavanja u svojstvu kandidata, kao i svako drugo sudjelovanje u djelatnostima Sveučilišta

4. *povezane osobe* su bračni ili izvanbračni drug, životni partner ili neformalni životni partner, srodnici po krvi u ravnoj liniji, srodnici u pobočnoj liniji do četvrtog stupnja, srodnici po tazbini do drugog stupnja, skrbnik, partner- skrbnik djeteta te posvojitelj odnosno posvojenik te druge fizičke i pravne osobe koje se prema drugim osnovama i okolnostima opravdano mogu smatrati interesno povezanima s prijaviteljem nepravilnosti

5. *štetna radnja* je svako činjenje ili nečinjenje u vezi s prijavom nepravilnosti kojom se prijavitelju nepravilnosti ili povezanim osobama ugrožavaju ili povređuju prava odnosno kojim se te osobe stavljaju u nepovoljan položaj

6. *povjerljiva osoba i zamjenik povjerljive osobe* su zaposlenici Sveučilišta koje uz njihovu suglasnost imenuje Rektor u postupku propisanom ovim Pravilnikom.

Članak 3.

(1) Na Sveučilištu je zabranjeno sprječavanje prijavljivanja nepravilnosti.

(2) Sveučilište ne smije prijavitelja nepravilnosti staviti u nepovoljan položaj zbog prijavljivanja nepravilnosti.

(3) Stavljanjem u nepovoljan položaj prijavitelja nepravilnosti smatra se: otkaz ugovora o radu, uznemiravanje, nemogućnost napredovanja, neisplata i smanjenje plaće i drugih naknada, pokretanje stegovnog postupka, izricanje stegovnih mjera ili kazni, uskrata radnih zadataka, promjena radnog vremena, onemogućavanje obrazovanja i stručnog usavršavanja, neisplata nagrada i otpremnina, raspored ili premještaj na drugo radno mjesto, nepoduzimanje mjera radi zaštite dostojanstva zaposlenika zbog uznemiravanja od drugih osoba, proizvoljno upućivanje na zdravstvene preglede ili preglede radi ocjene radne sposobnosti i druga nepovoljna postupanja.

(4) Prijava nepravilnosti ne smatra se povredom čuvanja poslovne tajne.

Članak 4.

(1) Prijavitelj nepravilnosti dužan je savjesno i pošteno prijaviti nepravilnosti o kojima ima saznanja i koje smatra istinitim u trenutku prijavljivanja nepravilnosti.

(2) Zabranjena je zlouporaba prijavljivanja nepravilnosti.

(3) Zlouporabu prijavljivanja nepravilnosti čini osoba koja:

- dostavi informaciju za koju je znala da nije istinita

- uz zahtjev za postupanje u vezi s prijavom nepravilnosti traži protupravnu korist

- poduzima druge radnje kojima je svrha isključivo nanijeti štetu Sveučilištu.

(4) Samo iznimno prijavitelj nepravilnosti može, bez prethodnog prijavljivanja nepravilnosti Sveučilištu ili nadležnom tijelu, javno razotkriti informacije ako postoji neposredna opasnost za život, zdravlje, sigurnost ili od nastanka štete velikih razmjera ili uništenja dokaza.

#### Članak 5.

U slučajevima iz članka 4. stavka 3. ovoga Pravilnika, Sveučilište je kao oštećenik ovlašteno nadležnom prekršajnom sudu podnijeti optužni prijedlog protiv osobe koja je zlouporabila pravo na prijavljivanje nepravilnosti.

II. POSTUPAK IMENOVANJA I OPOZIVA POVJERLJIVE OSOBE I ZAMJENIKA POVJERLJIVE OSOBE

Članak 6.

(1) Sveučilište je dužno imenovati povjerljivu osobu za unutarnje prijavljivanje nepravilnosti i zamjenika povjerljive osobe.

(2) Povjerljiva osoba za unutarnje prijavljivanje nepravilnosti i zamjenik povjerljive osobe zaposlenici su Sveučilišta.

(3) Povjerljiva osoba i/ili njezin zamjenik trebaju svoje dužnosti obavljati zakonito i savjesno i ne smiju zlouporabiti svoje ovlasti na štetu prijavitelja nepravilnosti.

(4) Zabranjen je svaki utjecaj ili pokušaj utjecaja na postupanje povjerljive osobe i/ili njezina zamjenika prilikom poduzimanja radnji iz njihove nadležnosti potrebnih za zaštitu prijavitelja nepravilnosti.

Članak 7.

(1) Rektor pokreće postupak imenovanja povjerljive osobe objavom poziva za imenovanje povjerljive osobe na mrežnim stranicama Sveučilišta.

(2) U pozivu može biti naznačen prijedlog povjerljive osobe uz napomenu kako svaki zaposlenik može dostaviti i svoj prijedlog povjerljive osobe iz reda zaposlenika Sveučilišta.

(3) Pozivom se zaposlenike obavještava o provedbi postupka imenovanja povjerljive osobe te ih se poziva da u određenom roku predlože povjerljivu osobu ili podrže predloženu povjerljivu osobu navedenu u pozivu, odnosno da izraze svoje protivljenje imenovanju predložene povjerljive osobe.

(4) Svoje prijedloge za imenovanje kao i suglasnost ili protivljenje imenovanju za predloženu povjerljivu osobu zaposlenici Sveučilišta šalju elektroničkom poštom sa svojih službenih e-mail adresa na e-mail adresu: rektorat@unizd.hr .

Članak 8.

(1) Ako 20% zaposlenika ne podrži ni jednu osobu kao povjerljivu osobu, kao povjerljivu osobu Rektor će imenovati osobu predloženu u pozivu, pod uvjetom da se isti postotak zaposlenika ne usprotivi imenovanju predložene povjerljive osobe.

(2) Ako je više osoba predloženo za povjerljivu osobu, prednost ima kandidat koji dobije potporu većeg broja zaposlenika.

(3) Ako u slučaju iz stavka 2. ovog članka dvije osobe imaju jednaku potporu zaposlenika za povjerljivu osobu postupak imenovanja povjerljive osobe se ponavlja na način predviđen člankom 7. Pravilnika. Odluku o ponavljanju postupka imenovanja povjerljive osobe donosi Rektor.

(4 Odluku o imenovanju povjerljive osobe donosi Rektor u roku od 15 dana od proteka roka iz članka 7. st. 3. ovog pravilnika.

(5) Mandat povjerljivoj osobi i zamjeniku povjerljive osobe traje 4 (četiri) godine.

Članak 9.

(1) Povjerljiva osoba dužna je Rektoru predložiti svojeg zamjenika u roku od osam dana od kada je imenovana za povjerljivu osobu, a Rektor je dužan imenovati zamjenika povjerljive osobe u roku od osam dana od zaprimljenog prijedloga.

(2) Zamjenik povjerljive osobe obavlja poslove povjerljive osobe za vrijeme nenazočnosti odnosno spriječenosti povjerljive osobe.

(3) Povjerljivu osobu i zamjenika povjerljive osobe imenuje Rektor uz njihov prethodni pristanak.

(4) Odluka o imenovanju povjerljive osobe objavljuje se na mrežnim stranicama Sveučilišta.

Članak 10.

(1) Ako 20% zaposlenika Sveučilišta zatraži opoziv povjerljive osobe, Rektor će odlučiti o opozivu u roku od 15 (petnaest) dana od dana primitka prijedloga za opoziv uvažavajući članak 17. Zakona o zaštiti prijavitelja nepravilnosti.

(2) Rektor može opozvati povjerljivu osobu i kada postoje drugi opravdani razlozi za prestanak obavljanja dužnosti povjerljive osobe.

(3) Povjerljiva osoba može pisanim putem tražiti razrješenje te obveze, odnosno dati pisanu izjavu da povlači svoj pristanak.

(4) Ako povjerljivoj osobi prestane radni odnos na Sveučilištu time joj prestaje dužnost povjerljive osobe.

(5) Rektor donosi odluku o opozivu ili razrješenju povjerljive osobe u roku od 15 (petnaest) dana od dana zatraženog opoziva ili razrješenja.

(6) Postupak za imenovanje druge povjerljive osobe pokreće se u roku od 15 (petnaest) dana od donošenja odluke o opozivu iz stavka 1. ovog članka ili prestanka dužnosti povjerljive osobe iz drugog razloga.

(7) Do imenovanja druge povjerljive osobe, poslove povjerljive osobe obavlja njezin zamjenik, osim ako okolnosti upućuju na potrebu za privremenim imenovanjem treće osobe za povjerljivu osobu.

(8) Treća osoba može biti privremeno imenovana za povjerljivu osobu i bez provedbe postupka imenovanja ako se ne radi o osobi čijem se imenovanju usprotivilo 20% radnika.

(9) Odluka o imenovanju nove povjerljive osobe donosi se u roku od 30 (trideset) dana od donošenja odluke o opozivu, odnosno prestanka dužnosti iz drugog razloga.

III. POSTUPAK UNUTARNJEG PRIJAVLJIVANJA NEPRAVILNOSTI I POSTUPANJE PO PRIJAVI

Članak 11.

(1) Unutarnje prijavljivanje nepravilnosti je otkrivanje nepravilnosti u radu Sveučilišta.

(2) Postupak unutarnjeg prijavljivanja nepravilnosti započinje dostavljanjem prijave povjerljivoj osobi.

(3) Prijava se može podnijeti neposredno u pisanom obliku, poslati poštom, dostaviti u elektroničkom obliku ili usmeno izjaviti na zapisnik.

(4) Prijava nepravilnosti podnesena u pisanom obliku, poštom ili usmeno na zapisnik mora biti potpisana.

(5) Prijava nepravilnosti treba sadržavati sljedeće: podatke o prijavitelju nepravilnosti, naziv Sveučilišta, podatke o osobi ili osobama na koje se prijava odnosi, datum prijave i opis nepravilnosti koja se prijavljuje.

(6) Ako prijava nema Zakonom propisani sadržaj, prijavitelja nepravilnosti poziva se na dopunu, odnosno ispravak prijave u primjerenom roku, koji ne može biti kraći od 3 dana.

(7) Ako podnositelj prijave prijavu ne dopuni/ispravi u skladu s prethodnim stavkom povjerljiva osoba će prijavu odbaciti.

(8) Uz prethodni pristanak prijavitelja nepravilnosti povjerljiva osoba podatke iz prijave prosljeđuje Rektoru radi sadržajnog ispitivanja postojanja nepravilnosti te utvrđenja mogućnosti ispravka nepravilnosti.

Članak 12.

(1) Povjerljiva osoba prati primjenu Zakona kojim se uređuje zaštita prijavitelja nepravilnosti te promiče poštivanje zakonskih rješenja i zaštitu prijavitelja nepravilnosti, zaprima prijave nepravilnosti, provodi postupak unutarnjeg prijavljivanja nepravilnosti, štiti identitet i zaprimljene podatke prijavitelja nepravilnosti, pruža prijavitelju nepravilnosti opće informacije o njegovim pravima i postupku, omogućuje uvid u spis predmeta te vodi evidenciju o zaprimljenim prijavama.

(2) Povjerljiva osoba dužna je obavijestiti prijavitelja nepravilnosti o potrebi i načinu dopune prijave, o njegovim pravima u postupku prijave nepravilnosti, o mogućnosti izravnog prosljeđivanja prijave nadležnom tijelu za vanjsko prijavljivanje, kao i o mogućnosti da se uočene nepravilnosti prijave i drugim nadležnim tijelima ovlaštenima za postupanje prema posebnim zakonima.

(3) Povjerljiva osoba dužna je:

- zaprimiti prijavu nepravilnosti

- ispitati prijavu nepravilnosti najkasnije u roku od 60 (šezdeset) dana od dana zaprimanja prijave

- bez odgode poduzeti radnje iz svoje nadležnosti potrebne za zaštitu prijavitelja nepravilnosti ako je prijavitelj nepravilnosti učinio vjerojatnim da jest ili bi mogao biti žrtva štetne radnje zbog prijave nepravilnosti

- prijavu o nepravilnosti proslijediti tijelima ovlaštenima za postupanje prema sadržaju prijave, ako nepravilnost nije riješena na Sveučilištu

- obavijestiti prijavitelja nepravilnosti, na njegov zahtjev, o tijeku i radnjama poduzetima u postupku i omogućiti mu uvid u spis u roku od 30 (trideset) dana od zaprimanja zahtjeva

- pisanim putem obavijestiti prijavitelja nepravilnosti o ishodu postupka unutarnjeg prijavljivanja nepravilnosti odmah nakon njegova završetka

- pisanim putem izvijestiti nadležno tijelo za vanjsko prijavljivanje nepravilnosti o zaprimljenim prijavama u roku od 30 (trideset) dana od odlučivanja o prijavi

- čuvati identitet prijavitelja nepravilnosti i podatke zaprimljene u prijavi od neovlaštenog otkrivanja odnosno objave drugim osobama, osim ako to nije suprotno zakonu.

Članak 13.

(1) Ispitivanje prijave nepravilnosti može se provesti u postupku neposrednog rješavanja ili u ispitnom postupku.

(2) Povjerljiva osoba može neposredno ispitati prijavu nepravilnosti kad je podnositelj prijave naveo sve činjenice ili podnio potrebne dokaze na temelju kojih se može utvrditi pravo stanje stvari ili ako se to stanje može utvrditi na temelju općepoznatih činjenica ili službenih podataka kojima raspolaže povjerljiva osoba.

(3) Povjerljiva osoba provest će ispitni postupak kad je to nužno radi utvrđivanja činjenica i okolnosti koje su bitne za razjašnjenje pravog stanja stvari, kada u postupku sudjeluju osobe s protivnim interesima te radi omogućavanja osobama ostvarenja i zaštite njihovih prava i pravnih interesa.

(4) Povjerljiva osoba će u ispitnom postupku odrediti izvođenje dokaza ako je to potrebno radi razjašnjenja stvari i upotpuniti činjenično stanje i izvoditi dokaze o činjenicama koje prije nisu bile iznesene ili još nisu utvrđene, a potrebne su radi utvrđivanja pravog stanja stvari.

Članak 14.

(1) Za nadzor korištenja proračunskih sredstava na Sveučilištu koristit će se kontrolni mehanizmi propisani Zakonom o sustavu unutarnjih kontrola u javnom sektoru i Zakonom o fiskalnoj odgovornosti.

(2) Za nadzor korištenja sredstava iz fondova Europske unije koristit će se kontrolni mehanizmi predviđeni ugovorom o korištenju sredstava iz fondova Europske unije.

IV. PODUZIMANJE MJERA S OBZIROM NA KARAKTER NEPRAVILNOSTI

Članak 15.

(1) Nakon provedenog postupka povjerljiva osoba donosi odluku o osnovanosti prijave, odlučuje o tome je li nepravilnost moguće riješiti na Sveučilištu ili se prijavu treba proslijediti vanjskim tijelima ovlaštenim na postupanje prema sadržaju prijave.

(2) S obzirom na karakter utvrđenih nepravilnosti povjerljiva osoba poduzima sljedeće mjere:

- u slučaju utvrđenih nepravilnosti za koje postoji sumnja na kazneno djelo, predmet s dokazima u prilogu dostavlja na postupanje nadležnom državnom odvjetništvu odnosno drugom nadležnom tijelu

- u slučaju utvrđenih nepravilnosti koje imaju obilježje prekršaja, obavještava se nadležno ministarstvo, inspektorat odnosno drugo nadležno tijelo

- u slučaju utvrđenih nepravilnosti za koje nisu propisane kazne, predlaže mjere za otklanjanje nepravilnosti.

(3) Ako se nepravilnost može riješiti na Sveučilištu, povjerljiva osoba dužna je u dogovoru s rektorom Sveučilišta poduzeti sve radnje radi otklanjanja nepravilnosti i preventivno djelovati kako se nepravilnost ne bi ponovila.

V. OBVEZA ZAŠTITE IDENTITETA I POVJERLJIVOSTI

Članak 16.

(1) Na obradu osobnih podataka sadržanih u prijavi nepravilnosti primjenjuju se propisi kojima se uređuje zaštita osobnih podataka.

(2) Povjerljiva osoba dužna je prije početka obavljanja poslova zaštite prijavitelja nepravilnosti potpisati Izjavu o povjerljivosti**.**

(3) Podacima iz prijave nepravilnosti može pristupiti samo povjerljiva osoba.

(4) Povjerljiva osoba dužna je i po prestanku obavljanja dužnosti povjerljive osobe, pa i nakon prestanka radnog odnosa na Sveučilištu, čuvati povjerljivost podataka za koje je doznala tijekom obavljanja poslova povjerljive osobe.

(5) Osobni podaci sadržani u dokumentaciji iz postupka prijave nepravilnosti čuvaju se najduže 5 godina od zaprimanja prijave nepravilnosti, odnosno do okončanja sudskog postupka za zaštitu prijavitelja nepravilnosti.

Članak 17.

Osoba kojoj prijavitelj nepravilnosti prijavi nepravilnosti i svaka druga osoba koja sudjeluje u postupku po prijavi nepravilnosti dužna je štititi podatke koje sazna u prijavi.

VI. PRIJELAZNE I ZAVRŠNE ODREDBE

Članak 18.

Sveučilište će imenovati povjerljivu osobu i zamjenika povjerljive osobe najkasnije do 1. travnja 2020.

Članak 19.

Izmjene i/ili dopune ovoga Pravilnika donose se na isti način kao i Pravilnik.

Članak 20.

Ovaj Pravilnik stupa na snagu istekom osmog dana od dana objave na mrežnim stranicama/oglasnoj ploči Sveučilišta.

KLASA: 012-01/19-02/08 Rektorica

URBROJ:2198-1-79-01-19-01

Zadar, 18. prosinca 2019. prof. dr. sc. Dijana Vican

|  |
| --- |
|  |